KOMMISSIONENS FORORDNING (EF) Nr. 705/98 af 30. marts 1998 om ændring af forordning (EF) nr. 1466/95 om særbestemmelser for anvendelsen af eksportrestitutioner for mælk og mejeriprodukter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 804/68 af 27. juni 1968 om den fælles markedsordning for mælk og mejeriprodukter (1), senest ændret ved forordning (EF) nr. 1587/96 (2), særlig artikel 17, stk. 14, og

ud fra følgende betragtninger:

Kommissionens forordning (EF) nr. 1466/95 (3), senest ændret ved forordning (EF) nr. 2497/97 (4), fastsætter særbestemmelser for anvendelsen af eksportrestitutioner for mælk og mejeriprodukter; med Kommissionens forordning (EF) nr. 1913/97 (5) om ændring af forordning (EF) nr. 1466/95 er der for eksport af ost foretaget en differentiering af restitutionerne efter destinationszonen; i henhold til forordningen er den destination, der er angivet i eksportlicensen, obligatorisk, men det er muligt at yde restitution for eksport til en destination inden for den pågældende zone; erfaringerne viser, at denne bestemmelse kan føre til, at toldvæsenet nægter at godkende licensen, hvis den reelle destination afviger fra den, der er angivet i eksportlicensen, selv om de to destinationer er beliggende inden for samme zone; den pågældende bestemmelse bør derfor gøres mere utvetydig;

artikel 12 i forordning (EF) nr. 1466/95 beskriver metoderne til beregning af restitutioner for mejeriprodukter, der er tilsat sukker; for kondenseret mælk, der er tilsat sukker, findes der to forskellige beregningsmetoder alt efter produktets fedtindhold; for at harmonisere og forenkle beregningsmetoderne og nomenklaturen over eksportrestitutioner bør der kun anvendes én metode, hvorefter restitutionen fastsættes pr. kg mælkeprodukt;

forvaltningen af restitutionerne for disse produkter, herunder foranstaltninger, der skal sikre overholdelse af forpligtelser vedrørende eksport under GATT-aftalen, vil kunne lettes, hvis der fastsættes et maksimalt indhold af sakkarose, for hvilket der kan ydes restitution; et indhold på 40 % af produktvægten er repræsentativt for disse produkters indhold af sakkarose;

Forvaltningskomitéen for Mælk og Mejeriprodukter har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

I forordning (EF) nr. 1466/95 foretages der følgende ændringer:

1. Artikel 11, stk. 2, affattes således:

»2. For de licenser, der omhandles i stk. 1, andet led, angives i licensansøgningens og licensens rubrik nr. 20 følgende: »Licens gyldig for zone . . . som defineret i artikel 11, stk. 3, i forordning (EF) nr. 1466/95«.

Selv om produktet ikke er nået frem til den destination, der er angivet i licensens rubrik 7, og uanset artikel 21, stk. 2, i forordning (EØF) nr. 3665/87, ydes restitutionen efter artikel 20, stk. 3, i forordning (EØF) nr. 3665/87, hvis den faktiske destination er beliggende inden for den samme zone.

Hvis den reelle destination er beliggende i en anden zone, ydes der ingen restitution.«

2. I artikel 12 foretages følgende ændringer:

a) Stk. 1, litra b), affattes således:

»b) Et delbeløb, hvorved der tages hensyn til mængden af tilsat sakkarose op til en maksimal mængde på 40 % af produktets samlede vægt.«

b) Stk. 2 og 3 affattes således:

»2. Det delbeløb, der er omhandlet i stk. 1, litra a), beregnes ved at multiplicere basisbeløbet med det pågældende produkts indhold af mejeriprodukter.

Det basisbeløb, der er nævnt i foregående afsnit, er den restitution, der fastsættes pr. kg mejeriprodukt i det pågældende produkt.

3. Det delbeløb, der er omhandlet i stk. 1, litra b), beregnes ved, at det restitutionsbasisbeløb, der var gældende på dagen for ansøgningen om licens for de produkter, som er nævnt i artikel 1, stk. 1, litra d), i Rådets forordning (EØF) nr. 1785/81 (*), multipliceres med produktets indhold af sakkarose, dog højest 40 %.

(*) EFT L 177 af 1. 7. 1981, s. 4.«

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. april 1998 og på licensansøgninger, der indsendes fra denne dato.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 30. marts 1998.

På Kommissionens vegne

Franz FISCHLER

Medlem af Kommissionen

(1) EFT L 148 af 28. 6. 1968, s. 13.

(2) EFT L 206 af 16. 8. 1996, s. 21.

(3) EFT L 144 af 28. 6. 1995, s. 22.

(4) EFT L 345 af 16. 12. 1997, s. 12.

(5) EFT L 268 af 1. 10. 1997, s. 27.